
РЕПУБЛИКА БЪЛГАРИЯ
Министър на земеделието и храните 


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
от д-р Георги Тахов – министър на земеделието и храните


Относно: Проект на Постановление на Министерския съвет за изменение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите (обн., ДВ, бр. 102 от 2011 г.; изм. и доп., бр. 9 от 2014 г., бр. 31 от 2015 г., бр. 78 от 2017 г., 
бр. 19 и 60 от 2020 г.; доп., бр. 108 от 2024 г.; изм. бр. 57 от 2025 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

Причини, които налагат приемането на акта
Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по 
чл. 179, ал. 1 от Закона за горите (ПМС № 343 от 2011 г.) последователно е допълвано и изменяно през 2014 г., 2015 г., 2017 г., двукратно през 2020 г., през декември 2024 г. и през юли 2025 г. С Постановление № 473 на Министерския съвет от 2024 г. постановлението е допълнено, като е създадена временна разпоредба – § 3а в преходните и заключителните разпоредби, с която за определен шестмесечен период размерът на отчисленията към фонд „Инвестиции в горите” за всички държавни предприятия е намален чувствително. С Постановление № 124 на Министерския съвет от юли 2025 г. този срок е удължен до края на 2025 г., а отчисленията на „Южноцентрално държавно предприятие“ също са намалени на 1 лв. за куб. м дървесина.
Настоящото предложение касае удължаване на периода на действие на § 3а от преходните и заключителните разпоредби до края на 2026 г. и привеждане на левовите стойности, посочени в постановлението, в евро, като парична единица в Република България от 1 януари 2026 г., в съответствие със Закона за въвеждане на еврото в Република България.
Предложеното удължаване на срока на действие на намалените отчисления към фонд „Инвестиции в горите“ е свързано с продължаващата стагнация на пазара на дървесина в страната, респективно, и понижаване на цените на дървесината през настоящата 2025 г., без изгледи за подобрение и през следващата 2026 г.  Отчетеният спад при продажбите на дървесина от шестте държавни предприятия към края на третото тримесечие на 2025 г. е в размер на 8% спрямо същия период на 2024 г., а спрямо същия период на 2022 г. е 22%. Намаленият добив и реализация на дървесината, добивана от държавните гори, в съчетание с намалението и на продажните цени на дървесината през 2024 г.- 2025 г. влоши в значителна степен финансовото състояние на предприятията. И шестте държавни предприятия отчитат междинен финансов резултат загуба за първото и за второто тримесечие на 2025 г., в общ размер, надхвърлящ 12 млн. лева. Липсата на индикации за подобрение на търсенето на дървесина в страната обуславя необходимостта от предприемането на допълнителни административни действия за облекчаване изпълнението на дейностите на държавните горски предприятия през 2026 г. Финансово затруднено е изпълнението на планираните за годината горскостопански, ловностопански и други дейности, включително и издръжката на работещите в предприятията и техните териториални поделения.
Целесъобразно решение е намаленият настоящ размер на отчисленията, които предприятията правят за фонд „Инвестиции в горите“ при продажбата на дървесина, да се прилага до края на 2026 г., което ще позволи освобождаване на допълнителни оперативни средства на предприятията, именно за обезпечаване на посочените дейности и разходи.
На 08.07.2025 г. Съветът на Европейския съюз прие Решение (ЕС) 2025/1407 на Съвета от 8 юли 2025 година относно приемането на еврото от България, считано от 1 януари 2026 г. (OВ L, 2025/1407, 14.7.2025 г.), Регламент (ЕС) 2025/1408 на Съвета от 8 юли 2025 година за изменение на Регламент (ЕО) № 974/98 по отношение на въвеждането на еврото в България (OВ L, 2025/1408, 14.7.2025 г.) и Регламент (ЕС) 2025/1409 на Съвета от 8 юли 2025 година за изменение на Регламент (ЕО) № 2866/98 по отношение на валутния курс към еврото за България (OВ L, 2025/1409, 14.7.2025 г.). От 1 януари 2026 година Република България официално ще приеме еврото и ще бъде 21-вият член на еврозоната.
По тази причина, изменението на Постановление №343 на Министерския съвет от 2011 г., във връзка с превалутиране на парични стойности в евро, в изпълнение на § 6, ал. 1, т. 2 от преходните и заключителните разпоредби на Закона за въвеждане на еврото в Република България е включено под номер 41 в Оперативната програма на правителството за периода 01.07.2025 – 31.12.2025 г., със срок на разглеждане месец ноември 2025 г.
Предвид изложеното, предлагам да бъде направено изменение в Постановление № 343 на Министерския съвет от 2011 г., като размерът на всички стойности, посочени в лева, се превалутират в евро, а датата 31.12.2025 г., посочена в § 3а от преходните и заключителните разпоредби, се измени на 31.12.2026 г.

Цели
С приемането на проекта се цели:
Намаление на размера на отчисленията от продажната цена на дървесината за фонд „Инвестиции в горите“, които държавните предприятия по Закона за горите правят при продажбата на всяка дървесина, за периода 01.01.2026 – 31.12.2026 г.  
Осигуряване на допълнителни оперативни парични средства на държавните предприятия в очакван размер около 13 млн. лв., за изпълнението на дейностите по опазването на горските територии, на планираните ловностопански дейности, както и на горскостопанските дейности, които се обезпечават от стопанската им дейност, а не от фонд „Инвестиции в горите“. Не на последно място, финансово стабилизиране на държавните предприятия и осигуряване на необходимите средства за издръжката на работещите в предприятията и техните териториални поделения, които са потърпевши от кризата в пазара на дървесина в страната.
Привеждане на нормативния акт в съответствие с изискванията на чл. 12 и чл. 13 от Закона за въвеждане на еврото в Република България и Регламент (ЕО) № 974/98.
Проектът няма да окаже въздействие върху микро, малки и средни предприятия.

Очаквани резултати от прилагането на акта
Прилагането на акта ще позволи предприятията да оперират с повече собствени финансови средства и подобрят отрицателните финансови резултати от дейността си поради намаленото търсене и продължаващото чувствително понижение на цените, на които се търгува дървесината през настоящата 2025 г. Очакваният финансов ефект общо за шестте държавни предприятия по Закона за горите за 2026 г. е минимум 
13 млн. лв. увеличаване на собствените им оперативни средства, за сметка намаление на средствата във фондовете „Инвестиции в горите“.
Левовата стойност на отчисленията към фонд „Инвестиции в горите“ за всяко предприятие ще бъде приведена в евро, в съответствие с изискванията на Закона за въвеждане на еврото в Република България. 

Финансови и други средства, необходими за прилагането на новата уредба 
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
За приемането на акта не са необходими допълнителни разходи/трансфери/ други плащания по бюджета на Министерството на земеделието и храните.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на постановление и доклад (мотиви), както и частичната предварителна оценка на въздействието и становището на дирекция „Координация и модернизация на администрацията“ в Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с чл. 26, ал. 5 от Закона за нормативните актове, справката за отразяване на постъпилите предложения и становища от обществената консултация, е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет за изменение на Постановление № 343 на Министерския съвет от 2011 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление за изменение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

	Приложение: 
	1. Проект на постановление на Министерския съвет;
1. Частична предварителна оценка на въздействието;
1. Становище на дирекция „Координация и модернизация на администрацията“ в Министерския съвет;
1. Финансова обосновка;
1. [bookmark: _GoBack]Справка за отразяване на постъпилите становища по реда на чл. 32 – 34 от Устройствения правилник на Министерския съвет и на неговата администрация;
1. Постъпилите становища по реда на чл. 32-34 от Устройствения правилник на Министерския съвет и на неговата администрация;
1. Справка за отразяване на постъпилите предложения и становища от обществената консултация;
1. Предложения и становища, постъпили от обществената консултация;
1. Проект на съобщение за средствата за масово осведомяване.

